संजय सिंह

संजय सिंह (जनम 22 मार्च 1972) भारत के एगो राजनेता आ सामाजिक कार्यकर्ता हउवन। ऊ आम आदमी पार्टी के राष्ट्रीय प्रवक्ता बाड़ें आ दिल्ली से राज्यसभा सांसद हउवन।

संजय सिंह 2006 में शुरू भइल सूचना का अधिकार (आरटीआई) अभियान से लेके सामाजिक कार्यकर्ता अन्ना हजारे के अगुवाई वाला इंडिया अगेंस्ट करप्शन (आईएसी) आंदोलन तक, अरविंद केजरीवाल के संगे सक्रिय रूप से काम कइलन।

 कैरियर 
आंदोलनकर्ता
1994 में ऊ लखनऊ में आज़ाद समाज सेवा समिति के गठन कइलन। उनकर दावा बा कि ऊ गरीब लोग खातिर रोज़गार के अवसर उपलब्ध करावे के दिशा में काम कइलन।

ऊ डेमोक्रेटिक सोशलिस्ट पार्टी के समाजवादी नेता रघु ठाकुर के करीबी सहयोगी रहलें आ उनकर संगे कई गो कल्याणकारी आ समाजवादी सम्मेलन आ आंदोलन में हिस्सा लिहलन। संजय सिंह गुजरात, उत्तराखंड, जम्मू–कश्मीर, तमिलनाडु आ नेपाल में भइल आपदा राहत कार्य में भी आपन सेवा दे चुकल बाड़ें।

आम आदमी पार्टी 
संजय सिंह आम आदमी पार्टी के संस्थापक सदस्यन में से एगो बाड़ें। दिल्ली विधानसभा चुनाव 2020 के दौरान उनकरा चुनाव अभियान प्रभारी बनावल गइल, जबकि पंकज गुप्ता के अभियान निदेशक के जिम्मेदारी दिहल गइल।

सांसद के रूप में राजनीतिक सफर

जनवरी 2018 में संजय सिंह दिल्ली से राज्यसभा सांसद चुनल गइलें।

सांसद के रूप में उनकर कार्यकाल कई बेर बिबाद से जुड़ल रहल, जेकर कारण कई बेर सदन में हंगामा करे के आदत, या फिर उनकर विचार आ अदालती मामिला रहल।
2020 के भारतीय कृषि कानून राज्यसभा में पास होखे के दौरान, संजय सिंह आ सात गो अउरी सांसद के सदन में अव्यवस्थित व्यवहार—कागज फाड़ल, माइक तोड़ल आ उपसभापति पर नारेबाजी—के चलते राज्यसभा से निलंबित कर दिहल गइल रहे। तीन साल बाद, 2023 में, उपराष्ट्रपति आ राज्यसभा सभापति जगदीप धनखड़ द्वारा “बार-बार सभापति के निर्देश तोड़े” के आरोप में संजय सिंह के पूरा मानसून सत्र खातिर फिरू से सस्पेंड कइल गइल। संसद में संजय सिंह बच्चन के मौत, बाल तस्करी, आ बाल यौन शोषण पर कड़ा सजा जइसन मुद्दन के जोरदार ढंग से उठवलन। एह दिशा में काम करे खातिर 2020 में UNICEF India द्वारा उनकरा पीजीसी अवॉर्ड से सम्मानित कइल गइल। जनवरी 2024 में संजय सिंह फेर से राज्यसभा सांसद चुनल गइलें।

मुकदमा

2016 में संजय सिंह पंजाब के तत्कालीन राजस्व मंत्री बिक्रम सिंह मजीठिया पर “नशा तस्कर” (ड्रग डीलर) होखे के आरोप लगवलन। एह आरोप के बाद मजीठिया, संजय सिंह, अरविंद केजरीवाल आ आशीष खेतान के खिलाफ मानहानि के मुकदमा दायर कइलन। बाद में आम आदमी पार्टी के अध्यक्ष अरविंद केजरीवाल, पार्टी द्वारा लगावल गइल आरोप खातिर मजीठिया से माफी माँग लिहलन। साल 2022 तक संजय सिंह अदालत में ई कहलन कि ऊ अपना बयान पर कायम बाड़ें।

2019 में राफेल सौदा विवाद के दौरान दिहल गइल बयान के चलते अहमदाबाद अदालत से संजय सिंह के नोटिस मिलल। 2017 में, टिकट बँटवारा के समय भ्रष्टाचार के मुद्दा उठावे से रोके गइला पर, आम आदमी पार्टी के एगो महिला कार्यकर्ता संजय सिंह के झापड़ मार दिहलस।

जनवरी 2023 में उत्तर प्रदेश के सुल्तानपुर के एगो विशेष अदालत 2001 के एगो मामला में संजय सिंह के दोषी ठहरावत तीन महीना के जेल के सजा सुनवलस। फिलहाल ऊ जमानत पर बाहर बाड़ें।

दिल्ली शराब घोटाला

दिल्ली शराब घोटाला मामला में संजय सिंह पर मनीष सिसोदिया आ अरविंद केजरीवाल के संगे संलिप्त (साथी) होखे के आरोप लगल बा। प्रवर्तन निदेशालय (ईडी) द्वारा अदालत में दाखिल कइल गइल चार्जशीट में उनकर नाम शामिल कइल गइल बा।

अक्टूबर 2023 में ईडी एह घोटाला के सिलसिला में संजय सिंह के गिरफ्तार कइलस आ उनका के तिहाड़ जेल भेजल गइल। बाद में अप्रैल 2024 में उनका के जमानत मिल गइल।

 संदर्भ 

श्रेणी:जियत लोग
श्रेणी:1972 में जनम
श्रेणी:भारत के राजनीतिक नेता